Policija u bosanskohercegovačkom gradiću Uskoplju istragom je utvrdila da je mladić bošnjačke nacionalnosti ispisao provokativne poruke nacionalističkog sadržaja usmerene protiv Bošnjaka, a potom je to prijavio kao delo nepoznatog počinioca, objavilo je Ministarstvo unutrašnjih poslova okruga Središnja Bosna.

Adis Pokvić iz Uskoplja u ponedeljak je prijavio policiji kako su nepoznate osobe na nekoliko automobila i na fasadama porodičnih kuća iscrtali kukaste krstove i ispisali poruke usmerene protiv Bošnjaka poput „Biće još Srebrenice” i „Balije”, piše Jutarnji list.

Nakon prijave lokalna policija je, u saradnji sa federalnom, počela istragu, a zatim su objavili kako je utvrđeno da je grafite ispisala upravo osoba koja je sve prijavila.

„Opsežnim radnjama na terenu došli smo do materijalnih dokaza kao i priznanja oštećene osobe A.P., rođene 1987. godine, da je isti počinio radnje koje su okarakterisane kao delo izazivanje rasne i verske mržnje, razdora ili netrpeljivosti”, navodi se u policijskom saopštenju.

Upravo je Pokvić bio među osobama koje su nakon incidenta komentarisali ceo slučaj pa je ekipa Radio Bugojna zabeležila i njegovu izjavu u kojoj je rekao kako živi i radi u Austriji, a da je u Uskoplje došao na odmor pa je šokiran time što se dogodilo.

„Juče sam stigao sa puta, a sinoć sam otišao sa drugovima da proslavim. Kada sam se jutros probudio pronašao sam ovo ispisano na automobilima. Ne znam šta da kažem”, rekao je tada novinarima.

Protiv Pokvića je podneta kaznena prijava, ali još nije jasan motiv koji ga je podstakao na ovakav postupak.

Uprkos ratnim sukobima u Uskoplju nakon rata nije bilo međunacionalnih sukoba, a Bošnjaci i Hrvati u toj opštini žive skladno.